KIRJALLINEN KYSYMYS E-0789/03

esittäjä(t): Ria Oomen-Ruijten (PPE-DE)ja Alexander de Roo (Verts/ALE) komissiolle

(14. maaliskuuta 2003)

Aihe: Tiettyjen vaarallisten aineiden käytön rajoittamisesta sähkö- ja elektroniikkalaitteissa koskevan direktiivin tulkinta

Vastikään voimaan tulleen tiettyjen vaarallisten aineiden käytön rajoittamisesta sähkö- ja elektroniikkalaitteissa koskevan direktiivin 2002/95/EY(1) mukaan 1. heinäkuuta 2006 jälkeen markkinoille tulevissa laitteissa ei saa käyttää vaarallisia aineita, ja direktiivin 2 artiklan 3 kohdan mukaan direktiiviä ei sovelleta sellaisten sähkö- ja elektroniikkalaitteiden uudelleenkäyttöön, jotka on saatettu markkinoille ennen 1. päivää heinäkuuta 2006. Tässä direktiivissä ei sähkö- ja eletroniikkalaiteromua koskevasta direktiivistä poiketen anneta uudelleenkäytön määritystä. Komissio ehdotti kumpaakin direktiiviä yhtä aikaa, ja ne tulivat samanaikaisesti voimaan. Uudelleenkäytön määrittelyn perusteella voidaan katsoa, että komponenttien uudelleenkäyttö sallitaan, vaikka olisi kyse uusista laitteista.

Tätä direktiiviä koskevan sovittelumenettelyn johtopäätös oli se, että tarkistuksen 3 viimeistä osaa (näiden komponenttien uudelleenkäyttö uusissa markkinoille tuotavissa sähkö- ja elektroniikkalaitteissa) ei hyväksytty. Tämän vuoksi voidaan päätellä, että näiden komponenttien uudelleenkäyttö uusissa laitteissa ei ole sallittua. Tarkistuksen 3 viimeinen osa jätettiin ulkopuolelle, jotta väärinkäytökset voitaisiin välttää etukäteen.

Jotta 2 artiklan 3 kohdan määrittelyä ei käytetä väärin, valmistajat voivat myös ryhtyä moniin erityistoimiin:

a) Tuottajien antamat selvitykset, joilla täsmennetään ja seurataan, minä päivänä komponentit, joissa ei ole direktiivissä kiellettyjä vaarallisia aineita, toimitetaan, ja mikä on niiden tuotenumero (komponenttien tunniste).

b) Hallinnolliset toimet: seurataan uusissa laitteissa uudelleen käytettäviä komponentteja, jotka sisältävät direktiivissä kiellettyjä vaarallisia aineita. Kaikkien laitteiden komponenteilla on tunnistenumero. Uuden laitteen komponenttiluettelossa on lista uudelleen käytettävistä osista, jotka sisältävät aikaisemmin käytetyistä laitteista peräisin olevia direktiivissä kiellettyjä vaarallisia aineita.

c) Valvottu loppukäsittely: Vaarallisia aineita sisältävien komponenttien, joita ei voida enää käyttää uudelleen, keräämistä, hävittämistä ja käsittelyä valvotaan lain mukaisesti.

d) Valvottu hallinnointiprosessi: Tämä prosessi varmistetaan sisällyttämällä se ISO-laadunvalvontajärjestelmään ja yrityksen ympäristönsuojelujärjestelmään.

Komponentteja käytetään etenkin yritysten välisillä markkinoilla suurissa laitteissa, joita on hyvin rajoitettu määrä. Valmistajat ovat näiden laitteiden omistajia, ja ne kerätään pois sopimuksen päättyessä tai tuotteen elinkaaren loppuvaiheessa. Korjausta varten toimitettaviin suuriin laitteisiin, joissa on direktiivissä kiellettyjä aineita, on oltava tarpeeksi varaosia, jotta 1. heinäkuuta 2006 jälkeen näihin laitteisiin ei tarvita direktiivissä kiellettyjä aineita sisältäviä varaosia.

1. Katsooko komissio, että ennen 1. heinäkuuta 2006 markkinoille tuotavien laitteiden komponenttien, joissa on direktiivissä kiellettyjä aineita, uudelleenkäyttö on sallittua?

2. Jos ei katso, noudatetaanko komission mielestä direktiivin säännöksiä, kun annetaan takeet siitä, että väärinkäytökset estetään edellä mainittuja toimia noudattamalla, jos uusissa laitteissa käytetään uudelleen direktiivissä kiellettyjä aineita sisältäviä komponentteja, jotka ovat peräisin ennen 1. heinäkuuta 2006 markkinoille tuoduista laitteista?

(1) EUVL L 37, 13.2.2003, s. 19.

Margot Wallströmin komission puolesta antama vastaus

(8. toukokuuta 2003)

Tiettyjen vaarallisten aineiden käytön rajoittamisesta sähkö- ja elektroniikkalaitteissa 27. tammikuuta 2003 annetun Euroopan parlamentin ja neuvoston direktiivin 2002/95/EY(1) komponentteja koskevassa 2 artiklan 3 kohdassa säädetään, että direktiiviä ei sovelleta sellaisten sähkö- ja elektroniikkalaitteiden korjaamiseen tarkoitettuihin varaosiin eikä sellaisten sähkö- ja elektroniikkalaitteiden uudelleenkäyttöön, jotka on saatettu markkinoille ennen 1 päivää heinäkuuta 2006.

Direktiivin 2 artiklan 3 kohdassa ei kielletä komponenttien käyttöä uusissa sähkö- ja elektroniikkalaitteissa, jotka on tuotu markkinoille 1. heinäkuuta 2006 jälkeen.

Komissio toteaa vastauksena jälkimmäiseen kysymykseen, että täytäntöönpanoon ja sen valvontaan liittyvät yksityiskohdat kuuluvat jäsenvaltioille.

Vaikka parlamentin jäsenten mainitsemat toimenpiteet voivat olla hyödyllisiä, kun direktiivin noudattamista tarkastetaan, ei niistä kuitenkaan säädetä direktiivissä. Sen tähden komissio ei voi antaa mielipidettään siitä, riittävätkö ne takaamaan direktiiviin liittyvien säännösten täytäntöönpanon ja valvonnan.

(1) EUVL L 37, 13.2.2003.